Simona Halep a fost "reabilitată" de Tennis World
La 32 de ani, Simona Halep se pregătește să revină pe teren după ce suspendarea sa pentru dopaj a fost redusă de la 4 ani la 9 luni. În timp ce fostul lider al clasamentului WTA a trăit un adevărat coșmar începând din octombrie 2022, când a primit rezultatul pozitiv al testului pentru Roxadustat, antrenorul care a fost implicat în această situație a mers mai departe cu viața și cariera sa.
Pentru Patrick Mouratoglou, totul a continuat fără a fi afectat de această poveste. El a rămas implicat în lumea tenisului, ca specialist, antrenor și comentator. El a recunoscut că se simte vinovat pentru calvarul prin care a trecut Simona Halep
Tennis World USA îl face praf pe Mouratoglou. Articolul vine după ce, la începutul anului, francezul a fost călcat în picioare și cu ocazia promovării sale pe rețelele de socializare de către organizatorii Australian Open.
"S-a făcut dreptate? Da: Simona și-a susținut nevinovăția din primul moment, preț de câteva luni care au reprezentat un coșmar. Dar acum, în sfârșit, se poate întoarce pe teren" au scris americanii.
"Cei care au numit-o dependentă de droguri, dopată sau trișoare vor trebui să se gândească din nou. Simona a câștigat. Iar Patrick Mouratoglou a pierdut. Antrenorul francez și-a pierdut credibilitatea după această situație. Chiar el însuși a luat toată responsabilitatea asupra lui pentru ce s-a întâmplat cu Simona. Astfel, e just să spunem că el e marele perdant al acestei situații" au mai scris cei de la Tennis World.
WTA salută revenirea Simonei Halep în circuit
WTA salută revenirea Simonei Halep în circuit. Forul a comunicat marți, pe 5 martie, că susține pe deplin decizia TAS de a reduce suspendarea Simonei Halep. De asemenea, a exprimat satisfacția pentru revenirea româncei în circuit.
"WTA respectă procesele care există pentru a proteja integritatea sportului şi pentru a oferi un mediu sportiv curat şi corect.
Prin urmare, WTA susţine pe deplin decizia Tribunalului de Arbitraj Sportiv (CAS) şi salutăm revenirea imediată a Simonei în WTA şi în joc", a transmis forul internațional.
Pe site-ul oficial, WTA a menționat că Halep este autorizată să își reia imediat cariera sportivă. Tot marți, Agenția Națională Anti-Doping (ANAD) a comunicat că a primit comunicatul de presă referitor la decizia de reducere a suspendării Simonei Halep de către TAS. Datorită deciziei anunțate marți de TAS, Simona Halep este acum autorizată să revină în competiții.
Prin intermediul site-ului oficial, Agenția Internațională de Integritate a Tenisului (International Tennis Integrity Agency – ITIA) a transmis decizia finală a Tribunalului de Arbitraj Sportiv (TAS) referitoare la reducerea suspendării pentru Simona Halep. Astfel, sportiva poate reveni imediat în competițiile sportive.
Conducerea ITIA va analiza cu atenție decizia completă și motivată. ITIA a luat act de decizia emisă de Tribunalul de Arbitraj Sportiv (TAS) în cazul sportivei.